
Tej és cukormentes krémlikőr fejlesztése

A tej és cukor mentes likőr fejlesztése egy olyan komplex téma, amely magában foglalja az élelmiszeripari technológiák, a táplálkozástudomány és a termékfejlesztést. 
Célom egy olyan innovatív, tej- és cukormentes krémlikőr fejlesztése, amely például laktózérzékenyek, tejfehérje-allergiában szenvedők és cukorbetegek számára nyújt alternatívát és még az egészségtudatos vásárlói réteget is megszólítja. A modern táplálkozási szokások változásával egyre többen keresnek olyan termékeket, amelyek nemcsak finomak, hanem megfelelnek bizonyos egészségügyi és étrendi elvárásoknak is.
A fejlesztéshez 5 különböző recept alapján készítettem el a mintákat, ami alkoholt, lecitint, karragént, vanília aromát, diszperz fázist, folyadékfázist/alternatív tejet és xilitet tartalmazott.
Az első vizsgálat, amit végeztem az egy 5 napos stabilitás vizsgálat volt, mely során minden mintánál naponta figyeltem a szétválást. A mérés egyértelműen kimutatta, hogy a karragént és a kókuszolajat tartalmazó minta bizonyult a legstabilabbnak, a többi minta stabilitása folyamatosan csökkent.
A mikroszkópos szemcseméret-vizsgálat eredményei alapján a krémlikőr homogenitása és textúrája különbözőképpen alakult az egyes receptek esetében. A mérés összesített eredménye alapján a második recept mutatja a legkedvezőbb homogenitást, míg a harmadik és negyedik minták esetében a textúra és stabilitás további finomításra szorulnak. A homogenitás elérése kulcsfontosságú a termék végső minősége szempontjából, különösen a krémlikőr sima és egyenletes állaga érdekében.
Az érzékszervi értékelések alapján egyértelmű különbségek mutatkoznak a különböző összetevőkkel készült minták között. A referencia minta mérsékeltebb értékeket mutatott. A főkomponens-analízis lehetőséget biztosított arra, hogy megértsük az egyes minták közötti érzékszervi különbségeket és hasonlóságokat. Az eredmények alapján egyértelműen elkülöníthetők azok a minták, amelyek kókuszolajjal készültek, illetve azok, amelyek mogyoróolajat tartalmaznak. A referencia minta pedig jelentősen eltér az összes többi recepttől, ami a szimpla vizet tartalmazó folyadékfázisnak köszönhető. Az elemzés alapján pontosabb következtetéseket vonhatunk le arra vonatkozóan, hogy mely összetevők és kombinációk eredményezik a kívánt érzékszervi tulajdonságokat, így tovább finomíthatjuk a krémlikőr fejlesztését.



